єгда́ же пріи́де исполне́ніе време́нъ, глаго́лалъ єсѝ на́мъ самѣ́мъ сн҃омъ твои́мъ, и́мже и вѣ́ки сотвори́лъ єсѝ: и́же сы́й сія́ніе сла́вы твоея̀, и начерта́ніе ѵпоста́си твоея̀, нося́ же вся̂ глаго́ломъ си́лы своея̀, не хище́ніе непщева̀ є́же бы́ти ра́венъ тебѣ̀ бг҃у и ѻц҃у̀, но бг҃ъ сы́й превѣ́чный, на землѝ яви́ся, и чл҃кѡмъ споживѐ: и ѿ дв҃ы ст҃ы́я вопло́щся, истощѝ себѐ, зра́къ раба̀ пріе́мъ, соѻбра́зенъ бы́въ тѣ́лу смире́нія на́шегѡ, да на́съ соѻбра́зны сотвори́тъ ѻ́бразу сла́вы своея̀